RO Jurnalul Oficial al Uniunii Europene C 238/8

Publicarea unei cereri de înregistrare în temeiul articolului 8 alineatul (2) din Regulamentul (CE) nr. 509/2006 al Consiliului privind specialitățile tradiționale garantate din produse agricole și alimentare

2009/C 238/07

Prezenta publicare conferă dreptul de opoziție la cererea de înregistrare în temeiul articolului 9 din Regulamentul (CE) nr. 509/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE ÎNREGISTRARE A UNEI STG

REGULAMENTUL (CE) NR. 509/2006 AL CONSILIULUI

„TRADITIONALLY FARMED GLOUCESTERSHIRE OLD SPOTS PORK”

NR. CE: UK-TSG-007-0024-13.02.2004

1. Denumirea și adresa grupului solicitant:

Denumirea: The Gloucestershire Old Spots Pig Breeders’ Club Adresa: Freepost (GL442) Cirencester Gloucestershire GL7 5BR UNITED KINGDOM Telefon: +44 1285860229 Fax: +44 1285860229 E-mail: mail@oldspots.org.uk

2. Statul membru sau țara terță:

Regatul Unit

3. Specificațiile produsului:

3.1. Denumire (denumiri) care trebuie înregistrată (înregistrate) [articolul din Regulamentul (CE) nr. 1216/2007 al Comisiei]:

„Traditionally Farmed Gloucestershire Old Spots Pork”

3.2. A se indica dacă denumirea:

 este specifică exprimă caracterul specific al produsului agricol sau alimentar

Caracterul specific al produsului „Traditionally Farmed Gloucestershire Old Spots Pork” este rezultatul rasei tradiționale neameliorate și al metodei tradiționale de creștere și de producție, care conferă cărnii de porc proprietăți fizico-chimice și organoleptice distincte.

3.3. A se indica dacă rezervarea denumirii este solicitată în conformitate cu articolul 13 alineatul (2) din Regulamentul (CE) nr. 509/2006:

Înregistrare însoțită de rezervarea denumirii  Înregistrare fără rezervarea denumirii

Deși în titlu se menționează cuvântul „pork” (carne de porc), prezenta înregistrare se aplică tuturor produselor obținute din porc, inclusiv slănină, cârnați, șuncă afumată, jambon etc.

3.4. Tip de produs:

Clasa 1.1 – Carne în stare proaspătă

3.5. Descrierea produsului agricol sau alimentar care poartă denumirea de la punctul 3.1 [articolul 3 alineatul (1) din Regulamentul (CE) nr. 1216/2007]:

Carnea de porc „Traditionally Farmed Gloucestershire Old Spots Pork” se caracterizează prin următoarele calități:

— grosimea mai mare a stratului de grăsime;

— dimensiunea mai redusă a mușchiului;

— culoarea mai închisă a mușchiului;

— retenția mai bună a apei în structura musculară la congelare și preparare;

— frăgezimea și suculența mai accentuate;

— și un profil de gust diferit,

comparativ cu carnea de porc produsă în mod convențional.

Constatările de mai sus se bazează pe cercetările efectuate în vederea comparării principalelor caracteristici fizice, chimice, microbiologice și organoleptice ale cărnii de porc „Traditionally Farmed Gloucestershire Old Spots Pork” cu carnea de porc obținută de la rasele de porci „moderne” și prelucrată în abatoare la scară industrială. Astfel, s-a putut realiza o comparație obiectivă între carnea de porc obținută prin metode tradiționale dintr-o rasă tradițională „de modă veche” și carnea de porc „modernă” produsă prin metode convenționale, așa cum ajung aceste tipuri de carne în mod normal la consumatori.

Aspectele privind calitatea carcasei și cărnii la Gloucestershire Old Spots (GOS) și la rasele moderne au fost evaluate în ceea ce privește culoarea mușchiului, pH-ul, lățimea și grosimea mușchiului, grosimea stratului de grăsime, timpul de preparare, pierderile înregistrate la congelare și preparare și calitatea senzorială (la consum). De asemenea, a fost evaluată calitatea nutritivă a mușchiului din punct de vedere al conținutului de acizi grași. Carnea de porc GOS prezintă lungimi mai reduse ale mușchiului longissimus dorsi și o grosime mai mare a stratului de grăsime decât carnea obținută din porcii produși prin metode convenționale. S-a constatat că pH-ul mușchiului este similar, dar mușchiul de GOS este mai închis la culoare și prezintă mai puține pierderi la congelare și preparare. Timpul în care carnea de porc GOS ajunge la temperatura internă de 72 °C în timpul frigerii a fost mai mare la GOS în comparație cu carnea de porc „modernă”. La degustarea de către juriu, cotletele din GOS au înregistrat un punctaj mai mare în privința consistenței (frăgezimii) și suculenței și o savoare mai intensă de carne de porc în comparație cu carnea de porc „modernă”. Aromele deosebite au fost ușor mai accentuate la GOS, aceste rezultate sugerând un „profil de gust” diferit la GOS.

Valorile relevante pentru carnea de porc „Traditionally Farmed Gloucestershire Old Spots Pork” sunt următoarele:

Caracteristici fizice

Culoarea

Valorile medii în cazul în care carnea este ambalată nevidat:

Culoare deschisă 53,9 Culoare roșie 7,33 Culoare galbenă 6,67 Saturație cromatică 9,94 Tonalitate cromatică 42,31

Grosimea țesutului

Valorile medii:

Lățimea mușchiului 86,6 mm Grosimea mușchiului 46,3 mm Grosimea stratului de grăsime (fără piele) 11,5 mm

Caracteristici chimice

Conținutul în grăsime al mușchiului și conținutul de acizi grași

Raportul dintre grăsimile polinesaturate și grăsimile saturate (raportul P:S) Valoare mediană: 0,60

Bucățile de carne de porc tranșate sunt, în mod normal, mușchi și bucăți mici, de exemplu cotlete, pulpe, spete, costițe și piept, ceea ce nu exclude, însă, o serie de variante locale, cum ar fi „Bath Chaps” etc. „Bath Chap” este falca de porc cu os, saramurată și preparată. Alte produse derivate din „Traditionally Farmed Gloucestershire Old Spots Pork” includ slănina, cârnații, șunca afumată, jambonul, etc.

3.6. Descrierea metodei de producție a produsului agricol sau alimentar care poartă denumirea de la punctul 3.1 [articolul 3 alineatul (2) din Regulamentul (CE) nr. 1216/2007 al Comisiei]:

Carnea de porc „Traditionally Farmed Gloucestershire Old Spots Pork” trebuie să provină din porci de rasă Gloucestershire Old Spots. Acești porci trebuie să fie înregistrați ca rasă pură la British Pig Association sau la orice altă organizație a crescătorilor de porci care ține evidența porcilor din rasa Gloucestershire Old Spots și care este autorizată de o autoritate publică în conformitate cu legislația corespunzătoare.

Pentru respectarea specificației „traditionally farmed” (crescut prin metode tradiționale), producătorii și procesatorii trebuie să îndeplinească următoarele cerințe:

Alimentația

Caracteristica „traditionally farmed” (crescuți prin metode tradiționale) constă în faptul că porcii sunt crescuți, de la naștere până la sacrificare, într-un mediu care le permite să se dezvolte în mod natural. În consecință, sporul zilnic de greutate în viu (DLWG) este redus, iar numărul de zile până la sacrificare este mai mare. Pentru aceasta, porci sunt hrăniți, de la înțărcare și până la finisare, cu furaje având un conținut mai redus de proteine (15-18 % proteine cu acizi grași esențiali, inclusiv lizină), completat, dacă este nevoie, cu fructe și legume, sfeclă de zahăr etc., de o manieră controlată, în așa fel încât să se evite nivelurile excesive de grăsime dorsală. Porcii GOS astfel crescuți trebuie să prezinte un strat de grăsime dorsală între 12 și 16 mm, măsurată la P2. Porcii crescuți industrial sunt în mod normal hrăniți cu un amestec cu conținut de proteine între 18 % și 22 %, stratul de grăsime dorsală fiind mai redus, de la 5 până la 8 mm.

Ca urmare a acestui regim alimentar, vârsta medie de ajungere la greutate (55-61 kg în carcasă) este de 180 de zile, (minimum 160), spre deosebire de metoda industrială, la care vârsta medie este de 140-165 de zile. Perioada mai lungă necesară ajungerii la greutate constituie unul dintre elementele care conferă gustul mai bun și suculența mai mare a cărnii.

Mediul

Mediul în care cresc porcii influențează și calitatea alimentației. Porcii pot fi crescuți în aer liber sau în hale, cu condiția respectării următoarelor cerințe:

Creșterea în aer liber

Porcii „Traditionally Farmed Gloucestershire Old Spots Pork” sunt crescuți la o densitate de 15-20 de scroafe la hectar. Toți purceii sunt ținuți separat, împreună cu scroafa respectivă, până la marcarea lor în scopul identificării, în conformitate cu normele stabilite de British Pig Association sau alte norme echivalente. Aceste norme prevăd că ambii părinți trebuie să aibă un certificat de pedigree potrivit căruia aparțin rasei Gloucestershire Old Spots și că înainte ca purceii să atingă vârsta de opt săptămâni sau să fie amestecați cu alții, nașterea lor trebuie să fie înregistrată (ca primă etapă a procesului de înregistrare), și trebuie să fie marcați permanent pe ureche cu un număr de înregistrare.

Porcii tineri, de la înțărcare și până la finisare, trebuie crescuți la o densitate de maximum 100 porci la hectar.

Toți porcii crescuți în aer liber trebuie să aibă acces la un adăpost corespunzător sau la umbră, precum și la baltă, bazin sau duș. Iarna, porcii trebuie să aibă acces la porțiuni uscate de teren în interiorul țarcului de creștere.

Creșterea în hale

Halele trebui să fie bine ventilate și pot avea laturile deschise spre exterior, cu condiția ca porcii să se poată adăposti în cazul unor condiții meteo nefavorabile. Lumina naturală trebuie să fie asigurată din plin, astfel încât toți porcii să poată fi observați fără dificultate. Din motive care țin de confortul și bunăstarea animalelor, nu sunt permise podelele tip grătar. În permanență trebuie să se asigure așternut uscat și suficient.

Suprafața minimă de podea per porc este:

Pentru fiecare porc cu greutatea de 20-30 kg greutate în viu – 0,35 m2

Pentru fiecare porc de 30-50 kg greutate în viu – 0,50 m2

Pentru fiecare porc de 50-85 kg greutate în viu – 0,65 m2

Se asigură așternut curat și uscat și acces la apă curată în permanență.

Întreținere

Administrarea medicației trebuie menținută la minimum și evitată dacă nu este absolut necesară. Singura excepție este utilizarea medicației pentru controlul paraziților.

Tăierea cozii și a dinților ca metodă de rutină nu este permisă.

Înțărcarea – în condiții normale, la cel puțin 42 de zile; termen recomandat: 56 de zile.

Transportul

Porcii „Traditionally Farmed Gloucestershire Old Spots Pork” sunt transportați la locul de sacrificare direct de la fermă și nu împreună cu porci proveniți de la alte ferme.

Transportul porcilor finisați la abator trebuie să se efectueze la o densitate de 200 kg/m2.

De la sacrificare la vânzare

Sacrificarea are loc în abatoare de dimensiuni mici, pentru a minimiza stresul.

Carcasele de porc „Traditionally Farmed Gloucestershire Old Spots” trebuie să fie „atârnate” pe os timp de trei până la patru zile după sacrificare.

Tranșarea carcasei înaintea acestei perioade poate cauza distorsiuni ale mușchilor, ceea ce poate afecta calitatea tehnicii de măcelărie și poate crea o falsă impresie de duritate a produsului final.

Carnea „Traditionally Farmed Gloucestershire Old Spots Pork” provine de la porci produși conform descrierii de mai sus și este adecvată ca atare pentru metode de manipulare și măcelărie tradiționale. Pot exista diferențe considerabile ale conformației carcasei și ale stratului de grăsime datorate, în principal, caracteristicilor genealogice individuale și modului în care diferiți producători îngrașă porcii.

Această diferență se traduce prin faptul că măcelarul trebuie să facă unele aprecieri în privința modului de tranșare și să stabilească liniile de tăiere pentru a obține cea mai bună prezentare și valoare a cărnii. De exemplu, mărimea cărnii de pe piept față de cea din zona lombară poate diferi substanțial, ca și bucățile de carne de pe spete.

Bucățile tranșate de carne „Traditionally Farmed Gloucestershire Old Spots” sunt aceleași ca la porcii comerciali, (mușchi și bucăți mici, de exemplu cotlete, pulpe, spete, costițe și piept), dar calitatea prezentării depinde foarte mult de aprecierea măcelarului. Carnea de porc „Traditionally Farmed Gloucestershire Old Spots” nu trebuie prelucrată ca atare pe linii de producție de tip industrial.

Carnea trebuie vândută de preferință într-un interval de patru până la nouă zile de la sacrificare.

3.7. Caracterul specific al produsului agricol sau alimentar [articolul 3 alineatul (3) din Regulamentul (CE) nr. 1216/2007 al Comisiei]:

Caracterul specific al produsului „Traditionally Farmed Gloucestershire Old Spots Pork” este rezultatul:

— rasei tradiționale neameliorate și al metodelor de creștere și de producție tradiționale, care conferă cărnii proprietăți fizico-chimice și organoleptice distincte.

Metoda de producție tradițională

Metoda de creștere neintensivă practicată reduce nivelul de stres al porcilor. Regimul de alimentație și mediul de creștere permit animalelor să se dezvolte mai lent. Sacrificarea are loc în abatoare de dimensiuni mici, iar carcasele trebuie să rămână pe os timp de 3-4 zile. Etapa finală de pregătire a cărnii pentru vânzare către consumatori depinde de priceperea de măcelar și de buna apreciere a procesatorului.

Proprietăți fizici-chimice și organoleptice

Aspectul cărnii – mai închisă la culoare decât carnea de porc produsă convențional, cu variații mai mici de pH ale mușchiului. Acest lucru se datorează lipsei stresului la porci înainte de a fi sacrificați.

Dimensiunile mușchiului și ale stratului de grăsime, timpul de preparare, pierderile la congelare și preparare – constatările unei cercetări recente au arătat că, în cazul cărnii de porc „Traditionally Farmed Gloucestershire Old Spots Pork”, mușchiul este mai puțin lat și mai puțin gros, iar stratul de grăsime este mai mare decât la carnea de porc convențională. Aceste concluzii confirmă rezultatele unor studii anterioare care arătau că respectivele caracteristici sunt o consecință a utilizării unei rase de porci neameliorate, la care s-a urmărit mai puțin, prin selecție, conținutul de carne slabă în carcasă decât la rasele moderne.

Analiza senzorială – În cadrul studiului, carnea de porc „Traditionally Farmed Gloucestershire Old Spots Pork” a obținut un punctaj mai bun în privința consistenței (frăgezimii) și suculenței decât carnea de porc convențională. Acest lucru se datorează unei retenții mai mari de apă în mușchiul de „Gloucestershire Old Spots”. Frăgezimea cărnii este afectată, de asemenea, de timpul de maturare/condiționare. Lucrările comisiei de degustare, care au constituit o parte a cercetării, au sugerat și un profil de gust diferit la carnea de porc „Traditionally Farmed Gloucestershire Old Spots Pork”.

3.8. Caracterul tradițional al produsului agricol sau alimentar [articolul 3 alineatul (4) din Regulamentul (CE) nr. 1216/2007 al Comisiei]:

Rasa a fost dezvoltată în comitatul Gloucestershire din Berkeley Vale. A fost descoperită în apropiere de valea râului Severn, unde acest porc era crescut de mulți ani în mod tradițional ca porc în gospodărie.

Se crede că această rasă a evoluat din rasa Berkshire neameliorată și din rasa originală Gloucester. William Marshall, în „The Rural Economy of Gloucestershire” (Economia rurală din Gloucestershire) scrisă în anii 1780 descrie porcii pe care i-a observat în Vale of Gloucester ca fiind din „rasa înaltă, lungă și albă, care probabil a fost inițial rasa predominantă de pe insulă și care încă mai este considerată aici ca «adevărata rasă Gloucestershire»”. Acești porci ajung la dimensiuni mari. În prezent, rasa Berkshire și o încrucișare a acestor două rase sunt speciile predominante. Există dovezi că au existat și alte încrucișări, cu rasa Old English Bacon Pig (actualmente rasa British Saddleback). H D Richardson, în lucrarea „The Pig, Its Origins and Varieties” (Porcul, origine și varietăți), descrie porcii de Gloucester ca fiind „robuști și foarte prolifici și profitabili pentru carne – mai mult decât pentru slănină. Sunt porci buni de carne, iar despre carnea lor se spune că este de calitate excelentă”.

Regiunea Gloucestershire era renumită pentru brânza produsă aici și pentru livezile de meri. Porcul „Gloucestershire Old Spot” a s-a dezvoltat consumând subprodusele acestor ramuri, pe care le-a transformat în proteine valoroase. Potrivit folclorului local, petele negre de pe spatele porcilor sunt vânătăile lăsate de merele care cădeau din pomi și îi loveau. În cinstea acestei rase de succes și a calităților ei îndrăgite există restaurante, hanuri și chiar o bere care îi poartă numele.

3.9. Cerințe minime și proceduri de verificare a caracterului specific [articolul 4 din Regulamentul (CE) nr. 1216/2007 al Comisiei]:

Certificarea cărnii „Traditionally Farmed Gloucestershire Old Spots Pork” implică următoarele acțiuni:

— inspecții pentru prelevarea de eșantioane din întregul lanț de producție, de la fermele de creștere la cele de finisare; verificări ale evidențelor păstrate de măcelării cu privire la carnea în carcasă primită de la crescători, pentru a confirma/verifica originea cărnii și pentru a asigura respectarea procedurilor corecte. Toți porcii înregistrați la naștere ca rasă Gloucestershire Old Spots trebuie să fie marcați pe ureche, în conformitate cu normele stabilite de British Pig Association (BPA) sau cu norme echivalente. Prin urmare, în primul rând se verifică dacă numerele de pe carcasele primite de la abator coincid cu numerele de marcaj de pe urechile porcilor, comunicate de către producător și dacă acestea corespund cu registrele online corespunzătoare. Măcelarii trebuie apoi să separe și să identifice această carne în depozitele și în vitrinele frigorifice. În cazul în care capul animalului, dintr-un motiv sau altul, este îndepărtat la abator, trasabilitatea carcasei până la crescător, va putea fi asigurată cu ajutorul marcajului aplicat pe spatele porcului;

— verificarea registrelor corespunzătoare ale asociațiilor de crescători;

— controale la ferme pentru a verifica respectarea metodei de producție impuse: alimentație, densitate, întreținere și transport;

— controale pentru verificarea conformității cu standardele de calitate stabilite, în ceea ce privește greutatea, carcasa, caracteristicile etc. Aceste controale vor viza principalele caracteristici fizice, chimice și microbiologice ale cărnii, astfel cum sunt stabilite în descrierea produsului;

— controale pentru asigurarea trasabilității de la abator până la punctele de comercializare cu amănuntul.

4. Autoritățile sau organismele responsabile pentru verificarea respectării caietului de sarcini al produsului:

4.1. Denumirea și adresa:

Denumirea: Product Authentication Inspectorate Limited Adresa: Rowland House 65 High Street Worthing W. Sussex BN11 1DN UNITED KINGDOM Telefon +44 1903237799 Fax +44 1903204445 E-mail: enquiries@thepaigroup.com

 Public Privat

Acest organism de control privat respectă principiile standardului EN 45011.

4.2. Responsabilități specifice ale autorității sau ale organismului:

Autoritatea de control menționată anterior răspunde de verificarea întregului caiet de sarcini.